CELEX: 62007TN0135
Language: da
Date: 2007-04-19 00:00:00
Title: Sag T-135/07: Sag anlagt den 9. april 2007 — Italien mod Kommissionen

23.6.2007   
            
            
               DA
            
            
               Den Europæiske Unions Tidende
            
            
               C 140/38
            
         Sag anlagt den 9. april 2007 — Italien mod Kommissionen
   (Sag T-135/07)
   (2007/C 140/63)
   Processprog: italiensk
   Parter
   
      Sagsøger: Den Italienske Republik (ved avvocato G. Aiello)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Beslutningen indeholdt i skrivelsen af 7. februar 2007, journalnr. 3585, fra generaldirektøren for Kommissionens Generaldirektorat for Landbrug annulleres i henhold til EF-traktatens artikel 230.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Den Italienske Republiks regering har for De Europæiske Fællesskabers Ret i Første Instans i henhold til EF-traktatens artikel 230 anlagt annullationssøgsmål mod beslutningen indeholdt i skrivelsen af 7. februar 2007, journalnr. 3585, fra generaldirektøren for Kommissionens Generaldirektorat for Landbrug, hvorved de italienske myndigheders anmodning om vedtagelse af ekstraordinære støtteforanstaltninger for det italienske marked for fjerkrækød i henhold til artikel 14 i Rådets forordning (EØF) nr. 2777/75 om den fælles markedsordning for fjerkrækød (1) blev afslået, for så vidt angår nedslagtning af kyllinger i de områder, som var ramt af fugleinfluenza og undergivet veterinære foranstaltninger, der begrænsede bevægeligheden i perioden fra december 1999 til september 2003.
   Den italienske regering har gjort følgende gældende mod den anfægtede beslutning:
   
               —
            
            
               Der er sket en tilsidesættelse af princippet om forbud mod forskelsbehandling mellem producenter i Fællesskabet i henhold til artikel 34, stk. 2, andet afsnit, EF, idet Kommissionen udelukkende har tilladt ekstraordinære markedsstøtteforanstaltninger inden for sektoren for rugeæg, hvorved den med den anfægtede beslutning har nægtet lignende foranstaltninger inden for fjerkræsektoren.
            
         
               —
            
            
               Kommissionen har udøvet magtfordrejning og anlagt et åbenbart fejlskøn.
               Det gøres i den forbindelse gældende, at Kommissionen for at gennemføre det med forordning nr. 2777/75 forfulgte mål burde have vedtaget ekstraordinære støtteforanstaltninger for det italienske marked for fjerkrækød, som var klart den hårdest ramte fjerkræsektor i Italien. Kommissionen har imidlertid på trods af, at Italien atter har fremsat anmodningen, afslået at vedtage disse, idet den blot har tilladt ekstraordinære markedsstøtteforanstaltninger inden for sektoren for rugeæg, som i Italien var mindst påvirket af de restriktive foranstaltninger og reelt den eneste påvirkede sektor i Nederlandene. Kommissionen har herved klart tilsigtet at give de hollandske producenter en stor del af de tilgængelige ressourcer, hvorved erstatningen til de italienske producenter er reduceret til et minimum.
            
         
               —
            
            
               Der er foretaget en urigtig fortolkning og tilsidesættelse af artikel 14 i forordning nr. 2777/75 samt anlagt et åbenbart fejlskøn.
               Modsat Kommissionens opfattelse finder sagsøgeren, at den pågældende forordnings artikel 14 ikke kun finder anvendelse, når ulighederne på markedet skyldes, at de producenter, der befinder sig i et overvåget og beskyttet område, ikke kan have adgang til markedet uden for dette område. Kommissionen kunne nemlig uafhængigt af, om begrænsningerne vedrører varer, der indføres eller udføres fra et bestemt område, vedtage ekstraordinære støtteforanstaltninger for atter at skabe balance på det marked, der var påvirket af begrænsningerne i den fri bevægelighed som følge af anvendelsen af regler med henblik på bekæmpelsen af spredningen af dyresygdomme.
            
         
               —
            
            
               Endeligt gøres det gældende, at der er sket en tilsidesættelse af principperne om god forvaltningsskik, uafhængighed, billighed og gennemsigtighed.
            
         
      (1)  EFT L 282 af 1.11.1975, s. 77.